A je to tu. Prišiel deň, 17. november, kedy sa hralo 2. kolo extraligy dorastencov v Košiciach. Našimi súpermi boli družstvá z „ z trojičky“ STK Stará Ľubovňa a STK Šarišské Michaľany. Nastúpili sme v zostave Tomáš Macko, Jakub Poľa a Ľubomír Sisák. Bdelým okom na športový priebeh dohliadali rozhodcovia páni Egon Král, MVDr Jozef Figeľ a Marián Fotta.

 Predsavzali sme si potrápiť Starú Ľubovňu a vybojovať aspoň remízu so Šarišskými Michaľanmi. Favoritmi turnaja boli podľa tabuľkového postavenia hráči Starej Ľubovne. Aj keď vo dvojici, pri ich kvalite, by nemal byť problém poraziť každého zúčastneného hráča.

 Prvá štvorhra v zložení Poľa Macko proti bratom Robovcom začala veľmi dobre vyhrali sme set 19/17, ale z našej strany to bolo všetko, prejavila sa bratská zohratosť a tak sme prehrali 1/3. To však už bolo posledný krát, kedy sme v zápase prehrávali. Prvé kolo dvojhier Sisák – Kožár 3-0, Macko – Roba Dávid 3-0, a Poľa – Roba Matúš 2-3. Od tohto momentu a stavu 2-2 to už bol koncert jedného týmu, týmu z Čermeľskej 1 – STK Lokomotívy. Sisák s Mackom nedali šancu bratskej dvojici Robovcov a Poľa Kožárovi . Za stavu 5-2 skazu Šarišanov dokonali Ľubo „Siso“ Sisák a Tomík Macko, výraznú prehru znížil Roba Dávid proti Jakubovi Poľovi v dramatickom zápase 3-2. Hlavne výkon Ľuba bol obdivuhodný, keď nestratil v troch zápasoch ani set. Tomáš pretavil natrénované hodiny pod vedením Ing. Dzelinského do troch bodov a stratil „ Michaľanský „ komplex. Určitým sklamaním bol výkon Kuba Poľu, bez iskry, bez pohybu ale jeho čas prišiel neskôr !!!

Po zápase Stará Ľubovňa – Šarišské Michaľany – 6-4 kde 1 bod stratil Haky s Dávidom Robom 2-3 ( + 3x WO), sme nastúpili proti favoritovi turnaja, chlapcom zo Starej Ľubovne. Zmena nastala vo štvorhre, kde nastúpili Macko – Sisák , proti zohratej dvojici Haky – Kostelník. Poľa dostal voľno. Vo dvojhrách sme dúfali, že Sisák potrápi Hakyho, nakoľko výkonnosť Kostelníka prevyšovala kvalitu našich chlapcov.

Po úvodných dvoch prehratých setoch vo štvorhre, sme sa snažili zápas zdramatizovať ( set 18/16), hostia však nepripustili žiadnu zápletku 0-1. K úvodným dvojhrám nastúpil Ľubo Sisák proti Marekovi Hakymu a Tomáš Macko proti Lukášovi Kostelníkovi, Ľubo nedal Marekovi šanci 3-1, naopak potvrdili sa kvality Lukáša proti Tomášovi 3-0. Stav 1-2. Do ďalších dvojhier nastúpili Jakub Poľa proti Lukášovi Kostelníkovi a Tomáš Macko proti Marekovi Hakymu. Marek nenechal nič na náhodu Tomáša porazil 3-0. Potom však prišiel veľký zápas Jakuba, keď porazil Lukáša 3-1. Všetci zúčastnení neveriacky krútili hlavami, kde sa v Kubovi berie ten pohyb, hlava fungovala na sto %, „ šotoval sa“. Najviac sklamaný bol Lukáš, ktorý s Jakubom ešte neprehral, ( posledné výsledky 3-2, 3-2). Toto už bol piaty bod ( 3xWO) a na obzore bolo jedno veľké prekvapenie 5-3 pre Lokomotívu. Vyvrcholenie prišlo v záverečných dvojhrách kde nastúpil Ľubo Sisák proti Lukášovi Kostelníkovi, Ľubo vzdoroval len v prvom sete (10-12) ďalej už nenašiel v sebe mentálnu silu a podľahol Lukášovi 0-3. Jakub Poľa však rozobral Mareka Hakyho 3-0, keď zopakoval výkon proti Lukášovi. Po zápase prepukla neskutočná radosť v našom tíme, ani v najtajnejších snoch sme nedúfali, že vyhráme oba zápasy.

Zhrnutie: Ľubo Sisák urobil 4 body, Tomáš Macko urobil 3 body, na záver dorasteneckej kariéry sa dostáva do dobrej formy, je to aj intenzívnejším tréningom a hlavne začína si viac veriť. Jakub Poľa hráč s veľkým otáznikom, po prvom zápase by nik za neho nedal deravý groš, čo však dokázal v druhom zápase to bol výkon z ríše snov. Aj Marekov otec – tréner Starej Ľubovne potvrdil, že Kuba nevidel v živote tak hrať, a asi najväčšiu radosť mal jeho otec Peter Poľa, bývalí extraligový hráč Ďurkova a Lokomotívy. Takto si predstavoval výkon hodný bojovníka Poľu juniora. Kto pochybuje o výkone našich chlapcov mal ostať na zápase. Je potrebné však pripomenúť, potrebujeme vyhrať štvorhru, zatiaľ hľadáme optimálnu dvojicu. Potom pri stabilizovaní výkonov našich hráčov naše šance na úspech nemusia byť z ríši snov. Po tomto kole nám patrí lichotivé 7. miesto. Čaká náš ešte 6 ťažkých zápasov. Najbližší 15.1. v Ružomberku. Držte nám palce !

Roman